Менің атым – Қожа: балалық пен болмыстың шындығы

Қазақ балалар әдебиетінің алтын қорынан ойып тұрып орын алатын шығарма — Бердібек Соқпақбаевтың «Менің атым Қожа» повесі. Бұл туынды — бір ғана баланың өмірін суреттеу арқылы бүтін бір ұрпақтың болмысы мен тәрбиесі, ішкі әлемі мен арманын, адасуы мен түзелуін шынайы көрсеткен шығарма.

Қожа — жай ғана кейіпкер емес. Ол — балалықтың бейнесі, табиғи мінездің айнасы, өскелең ұрпақтың ішкі дүниесі. Бердібек Соқпақбаев бұл повесінде ештеңені боямайды, әсірелемейді. Яғни, Қожа — бұзық, қиқар, қыңыр бала болғанымен, ол — ақылды, арманшыл, әділетті. Оның әрбір ісі — балалықтан туған әрекет. Оқырман Қожаның қылығына күлсе де, оны жек көрмейді. Себебі оның әрекеттерінде реніштен гөрі шындық, қателіктен гөрі өмірлік сабақ, балалықтың таза ниеті жатыр. Ал Қожаның ішкі ойлары — повестің ең тартымды жағы. Автор бала жанын іштен сөйлетеді. Қожа өзі жайлы өзі айтып береді. Осы ішкі монолог арқылы кейіпкердің жан дүниесі толық ашылып, оқырманмен ерекше байланыс орнайды. Бұл — шығарманың көркемдік ерекшелігі ғана емес, тәрбиелік мәнінің де тереңдігін көрсетеді.

Қожа — қарапайым ауыл баласы. Ол — бірде анасының сөзін тыңдамайтын, бірде ұстазымен ерегісіп қалатын, бірде жанындағы достарына қырсығатын бала. Бірақ сол «тәртіпсіз» қылықтардың астарында әділетке ұмтылу, өзіне-өзі ренжу, түзелуге деген талпыныс жатыр. Ол ұстазына өкпелейді, бірақ сыйлайды. Анасына қарсы шығады, бірақ жақсы көреді. Мектептен қашады, бірақ оқығысы келеді. Қожаның осындай екіұшты әрекеттері — баланың табиғи болмысының шынайы көрінісі. Автор осы күрделі мінезді әсерлі, нанымды түрде бейнелейді.

Сондай-ақ, «Менің атым Қожа» — бұл баланы қалай тәрбиелеу керек деген сұраққа жазылған көркем жауап. Автор ұрпақты ұрып-соғып емес, жүрекпен тәрбиелеу керек екенін меңзейді. Қожа қанша тентек болса да, түзелгісі келеді. Себебі ол — жақсылықты түсінетін, шындықты сүйетін бала. Осы арқылы жазушы бала жүрегінің нәзіктігі мен үлкендерге қарағанда шыншыл әрі таза болатынын көрсетеді. Шығарма соңы үмітпен аяқталады. Қожа түзелуге уәде береді. Ол өзі жайлы ойланады, ішкі жан дүниесінде өзгеріс пайда болады. Бұл — баланың жеңісі, тұлғаның қалыптасуға алғашқы қадамы.

Қожаның болмысындағы шынайылық — әрбір баланың бойынан табылатын табиғи қасиеттерді дөп басып танудан туған. Ол — арманшыл, кейде қиялына беріліп, өмірдің қатал шындығына соқтығысатын, бірақ соған қарамастан өз жолын табуға талпынатын бала. Оның жүрегіндегі сенім, үміт пен қайсарлық — өмірге деген шынайы құштарлықтың көрінісі. Қожа арқылы оқырман тек балалық шағын еске түсіріп қана қоймай, бала психологиясын тереңірек түсінуге мүмкіндік алады.

Бұл туындыны ерекше ететін тағы бір тұсы — жазушының көркем тілі мен бала әлеміне ену шеберлігі. Бердібек Соқпақбаев Қожаның тілімен сөйлеп, оның ойлау жүйесімен баяндау арқылы бала мен ересек арасындағы көпірге айналады. Оқырман кейіпкердің ішкі монологтарын оқи отырып, оның жан тебіренісін, өкінішін, қуанышы мен үмітін жүрекпен сезінеді. Бұл — шынайы әдебиеттің ең басты жетістігі.

«Менің атым Қожа» — оқушымен сырласатын, ішкі дүниесіне үңілетін, оны терең ойға қалдыратын шығарма. Бұл повесть — баланың өзіне сенуіне, өз жолын табуына, өмірге жауапкершілікпен қарауына итермелейтін әдеби тәрбие құралы. Қожаның мінезі, арманы, күресі — әр баланың ішкі әлеміне апарар жолдың бастауы.

«Менің атым Қожа» повесі — қазақ әдебиетіндегі балаларға арналған ең шынайы, ең тәрбиелік мәні зор шығармалардың бірі. Яғни, Қожа — әр оқушының ішінде жүрген бала. Оқырман Қожаның ісінен өзін табады, ой түйеді, іштей түзелуге бет бұрады. Бұл шығарма — балалықты түсінудің, баламен сырласудың көркем жолы. Ал Қожа — әр ұрпаққа ортақ, уақытпен бірге жасайтын кейіпкер.